ན་ཏོ། །བློ་གྲོས་ཆེན་པོ་གཞན་དུ་ན་སའི་མཚན་ཉིད་དང་ཞེས་བྱ་བ་ནས། ནན་ཏན་བརྩམ་པར་བྱའོ་ཞེས་བྱ་བའི་བར་གྱིས་བསྒོམས་པས་ཀུན་གཞི་རྟོགས་ཤིང་སྒོམ་པ་དགེ་བའི་བཤེས་གཉེན་ལ་རག་ལས་པར་བསྟན་ཏོ། །དེ་ནས་ཤེས་བྱ་བ་ལ་སོགས་པ་ཚིགས་སུ་བཅད་པ་རྣམས་ཀྱིས་ཚོགས་བརྒྱད་པོ་རྒྱས་པར་བཤད་དོ། །དང་པོ་དྲི་བའི་སྐབས་འདིར་སེམས་དང་ཡིད་དང་རྣམ་ཤེས་གསུམ་གྱི་མཚན་ཉིད་དང་། ཆོས་ལྔ་དང་རང་བཞིན་གསུམ་གྱི་མཚན་ཉིད་དང་། སངས་རྒྱས་དང་བྱང་ཆུབ་སེམས་དཔའ་རྗེས་སུ་བགྲོད་པའི་སྣང་བ་དག་པའི་ལམ་དང་། དེ་ཁོ་ན་ཉིད་གཏན་ལ་འབེབས་པའི་ངག་དང་གཏན་ཚིགས་དང་བསྒྲུབ་བྱ་སྟེ། འཁོར་གསུམ་རྣམ་པར་དཔྱད་པ་དང་སངས་རྒྱས་ཀྱི་གསུང་གི་སྙིང་པོ་སྟེ་དོན་རྣམ་པ་ལྔ་ཞུས་པ་ལས། དྲི་བར།ལང་ཀའི་གྲོང་རྡལ་དང་ཞེས་བྱ་བ་ནས། དེ་བཞིན་གཤེགས་པས་རྗེས་སུ་གསུངས་པ་བཤད་དུ་གསོལ་ཞེས་བྱ་བའི་བར་ནི་རྣམ་ཤེས་གསུམ་ལས་སེམས་ཀུན་གཞི་བྱེ་བྲག་ཏུ་ཕྱེ་སྟེ་ཞུས་པའོ།།འདིར་སེམས་དང་ཡིད་དང་རྣམ་པར་ཤེས་པ་རྣམས་ཞུས་པ་ལས་ལན་གྱི་ཚེ་ཐ་མ་རྣམ་པར་ཤེས་པའི་ཚོགས་དྲུག་བཀའ་སྩལ་ཏེ། མིག་གི་རྣམ་པར་ཤེས་པ་ནི་རང་གི་ངོ་བོ་ཉིད་གཟུང་བ་སྟེ། མིག་ལ་བརྟེན་ནས་ཡུལ་རྣམ་པར་རིག་པ་ཞེས་བྱ་བའི་དོན་ཏོ། །རྒྱུ་བཞི་དག་གིས་འབྱུང་ངོ་ཞེས་བྱ་བ་ནི་སྣང་བ་དང་བཅས་པའི་གཟུགས་དང་དེ་མ་ཐག་པ་ལ་སོགས་པ་ནི་སྐབས་གཞན་དུ་གསུངས་ལ། འདིར་སྒོ་ལྔའི་རྣམ་པར་ཤེས་པའི་སྣང་བ་འདི་མ་རིག་པའི་མཐུས་བྱུང་བ་ཡིན་པས་སྤང་བར་བྱ་བ་ཡིན་ནོ་ཞེས་བསྟན་པའི་ཕྱིར་མ་རིག་པ་ཉིད་ཀྱི་དབྱེ་བ་བསྟན་པ་ཡིན་ནོ། །མིག་གི་ཤེས་པ་དང་དུས་མཚུངས་པར་དེའི་ཡུལ་སྔོ་སེར་སོགས་སྣང་བ་འདི་རང་གི་སེམས་དེ་ཉིད་ཡུལ་ལྟ་བུར་སྣང་བ་ཡིན་པ་དེ་ཉིད་རང་གི་འཛིན་པར་ཁོང་དུ་མ་ཆུད་པ་སྟེ། སྣང་བ་ལ་ཕྱྀ་རོལ་ཏུ་ཞེན་པ་ནི་མ་རིག་པ་གཅིག་ག ོ།མིག་བཙུམས་ན་ཡང་སྔོ་སེར་གྱི་རྣམ་པ་ཝལ་གྱིས་འཆར་བ་དེ་ཡང་རྣམ་པར་རྟོག་པ་དེ་ཉིད་ཡུལ་ལྟ་བུར་སྣང་བ་ཡིན་ནོ། །དེ་ལྟར་སྣང་བའི་རྒྱུ་ནི་ཆོས་ཀྱི་གྲགས་པས། ཐོག་མེད་བག་ཆགས་ལས་བྱུང་པའི། །རྣམ་པར་རྟོག་པས་ཡོངས་བསྒྲུབས་པ། །ཡོད་མེད་གཉི་ག་ལ་བརྟེན་པའི། །སྒྲ་དོན་ཆོས་ནི་རྣམ་པ་གསུམ། །ཞེས་བཤད་པ་ལྟར་ཐོག་མ་མེད་པའི་དུས་ནས་སྤྲོས་པ་རྣམ་རྟོག་གིས་ཀུན་གཞི་ལ་བག་ཆགས་བཞག་སྟེ། དེ་ཉིད་ལ་བག་ལ་ཉལ་ཞེས་ཀྱང་བྱ། གནས་ངན་ལེན་ཞེས་ཀྱང་བྱ་སྟེ། བག་ཆགས་དེའི་རང་གཟུགས་ཡུལ་ལྟ་བུར་ཤར་བ་ལ་ཡུལ་དེ་ཉིད་ཡིན་སྙམ་དུ་མངོན་པར་ཞེན་པ་ནི་མ་རིག་པ་གཉིས་པའོ། །དེ་ལྟ་བུའི་རྟོག་བཅས་རྟོག་མེད་ཀྱི་རྣམ་པར་ཤེས་པ་གཉིས་པོ་དེའི་རང་བཞིན་འཛིན་པའི་རྣམ་པའི་ངོ་བོ་ཉིད་ལ་ཡ་མཚན་དུ་འཛིན་པ་སྟེ་དགའ་བར་བྱེད་པ་ནི་མ་རིག་པ་གསུམ་པའོ། །གཟུགས་རྣམ་པ་སྣ་ཚོགས་ཀྱི་མཚན་ཉིད་ནི་གཟུང་བའི་རྣམ་པ་སྟེ་དེ་ལ་ངོ་མཚར་ཞིང་དགའ་བར་འཛིན་པ་ནི་མ་རིག་པ་བཞི་པའོ། །
མདོར་བསྡུ་ན། བག་ཆགས་ཀྱིས་ནི་དཀྲུགས་པའི་སེམས། །དོན་དུ་སྣང་བ་རབ་ཏུ་འབྱུང་། །དོན་ཡོད་མ་ཡིན་སེམས་ཉིད་དེ། །ཕྱི་རོལ་དོན་མཐོང་ལོག་པ་ཡིན། །ཞེས་གསུངས་པའི་ཕྱིར་ཐོག་མ་མེད་པའི་དུས་ནས་མིག་གི་ཤེས་པ་རྟོག་མེད་དང་ཡིད་ཀྱི་ཤེས་པ་རྟོག་བཅས་གཉིས་ཀྱིས་ཀུན་གཞི་ལ་གཟུང་བ་དང་འཛིན་པའི་བག་ཆགས་བཞགདེ་ལས་ད་ལྟར་གྱི་ཤེས་པ་གཉིས་པོ་དེ་ལ་གཟུགས་ཀྱི་རྣམ་པ་གསལ་བ་དང་མི་གསལ་བ་ཤར་རོ།།ཤར་བ་དེ་ཉིད་སྟོང་པར་ཤེས་པའི་ཡེ་ཤེས་ཀྱིས་ཟིན་ན་བག་ཆགས་མི་འཇོག་ཀྱང་དེས་མ་ཟིན་པར་གཟུང་འཛིན་གྱི་རྣམ་པ་གཉིས་ལ་ཞེན་པས་སླར་ཡང་བག་ཆགས་བཞག་པས་འཁྲུལ་འཁོར་གྱི་ཚུལ་གྱིས་མིག་གི་རྣམ་པར་ཤེས་པ་འབྱུང་བ་ཡིན་ནོ། །འོ་ན་རྟོག་པ་མེད་པའི་ཤེས་པས་རང་གི་བག་ཆགས་འཇོག་ཅིང་། རྟོག་པའི་ཤེས་པས་ཀྱང་རྟོག་པ་ཉིད་ཀྱི་བག་ཆགས་འཇོག་ག ིརྟོག་པས་རྟོག་པ་མེད་པའི་ཤེས་པའི་རྒྱུའི་བག་ཆགས་ཇི་ལྟར་འཇོག་ཅེ་ན། འདི་ནི་ད་ལྟ་ཉིད་དུ་རྟོག་མེད་དེའི་རྗེས་སུ་ངོ་མཚར་དུ་འཛིན་པའི་རྟོག་པ་དེས་བག་ཆགས་འཇོག་ག ིརྟོག་པ་མེད་པའི་ཤེས་པ་ལ་རྟོག་པའི་རྗེས་སུ་འབྲང་བ་མེད་ན་བག་ཆགས་མི་འཇོག་ཅེས་བཤད་པ་དེ་ཉིད་ཡིན་ཏེ། འདི་ལ་དགོངས་ནས། མདོ་སྡེའི་རྒྱན་དུ། དོན་གྱི་རྣམ་པ་བརྗོད་པའི་རྒྱུས་བྱུང་རྟོགས། །དེ་ཡིས་བརྗོད་པ་ཙམ་དུ་དོན་རིག་ནས། །དེར་སྣང་སེམས་ཙམ་དུ་ནི་ཡང་དག་གནས། །ཤེས་གསུངས་པ་ཡིན་ནོ། །འདི་ལ་ཕྱག་རྒྱ་ཆེན་པོའི་རྣལ་འབྱོར་ཅན་གྱི་བླ་མ་གོང་མ་རྣམས་རྗེས་མཐུད་པའི་རྟོག་པ་མེད་ན་ལས་ཀྱང་མི་གསོག་ཅིང་བག་ཆགས་ཀྱང་མི་འཇོག་ཅེས་གསུངས་པ་དེ་འཐད་པར་བསམས་པ་ཡིན་ནོ། །དམ་པའི་ཞལ་ནས་རྩ་བ་ཆོད་དེ་སྟོང་པ་ཉིད་རྟོགས་པའི་རྣལ་འབྱོར་པ་དེ་ལ་འདོད་ཆགས་སྐྱེ་བ་ཡོད་ཀྱང་དེས་ལས་མི་གསོག་པ་ནི་ཡོག་མོ་ས་ལས་ཕྱུང་སྟེ་རྡོའི་སྟེང་དུ་བཞག་པ་ན་སྔོ་ཕུང་དེ་འདུག་ཀྱང་རྩ་བ་ཕྱུང་བས་མི་སྐྱེ་ཞེས་གསུངས་ཏེ། འདི་ནི་སློབ་དཔོན་དབྱིག་གཉེན་གྱིས་མཛད་པའི་རྟེན་ཅིང་འབྲེལ་པར་འབྱུང་བའི་མདོ་འགྲེལ་དུ། བདེན་པ་མཐོང་ལ་འཕེན་པ་མེད། །སྲེད་དང་བྲལ་ལ་ཡང་སྲིད་མེད། །ཅེས་གསུངས་པ་དང་འཐུན་པར་སྣང་ངོ་། །རྒྱུ་བཞི་པོ་འདི་དག་གིས་ཀུན་གཞི་རྣམ་པར་ཤེས་པ་ཆུའི་ཀླུང་ལྟ་བུ་ལས་འཇུག་པའི་རྣམ་པར་ཤེས་པའི་རླབས་འབྱུང་ངོ་ཞེས་པ་ནི་བག་ཆགས་ལས་བྱུང་བར་བཤད་པ་ན་ཀུན་གཞི་ལས་བྱུང་བར་བཤད་པ་ཡིན་པས་ཀུན་གཞི་རྣམ་པར་ཤེས་པ་ནི་ཆུའི་ཀླུང་ལྟ་བུ་དང་། རྣམ་པར་ཤེས་པའི་ཚོགས་ལྔ་ནི་རླབས་ལྟ་བུ་ཡིན་ཏེ། རླབས་ཆུའི་རང་བཞིན་ཡིན་པ་བཞིན་དུ་རྣམ་ཤེས་ལྔའི་ཚོགས་ཀྱང་ཀུན་གཞིའི་ངང་ཚུལ་ཡིན་ལ། ཀུན་གཞི་ཡང་དེ་བཞིན་གཤེགས་པའི་སྙིང་པོ་སྟོང་པ་ཉིད་ཀྱི་ངང་ཚུལ་ཡིན་ཏེ། ངང་ཚུལ་སྟོང་ཉིད་དུ་ཡོད་པའི་ཀུན་གཞི་ཉིད་བག་ཆགས་ཀྱི་གཡའ་དང་བྲལ་ན་ཆོས་ཀྱི་སྐུ་ཡིན་པས་རྣམ་པར་རྟོག་པ་ཅི་སྐྱེས་ཐམས་ཅད་ཆོས་ཀྱི་སྐུ་ཡིན་ནོ་ཞེས་སྨྲ་སྟེ། དཔེར་ན་རླབས་ཇི་འདྲ་ཡང་རུང་ཆུའི་རང་བཞིན་ཡིན་ལ། ཆུ་ཇི་འདྲ་ཡང་རུང་ནམ་མཁའ་ིརང་བཞིན་ཡིན་པ་དེ་དང་འདྲའོ། །མིག་གི་རྣམ་པར་ཤེས་པ་ལ་ཇི་ལྟ་བ་བཞིན་དུ་ཞེས་བྱ་བ་ལ་སོགས་པ་ནི་མིག་གི་རྣམ་པར་ཤེས་པ་ལྟར་ལྷག་མ་བཞི་པོ་ཡང་མ་རིག་པས་བྱས་པའི་འཁྲུལ་པའི་བདག་ཉིད་ཡིན་ཞེས་པའོ། །དབང་པོ་ཐམས་ཅད་ཀྱི་རྡུལ་ཕྲ་རབ་དང་ཞེས་པ་ནི་ཇི་ལྟར་ཐག་པ་སྦོམ་པོ་ལ་གླང་པོ་འཆིང་བའི་ནུས་པ་ཡོད་པ་ན་དེའི་ཉག་མ་རེ་ལ་ཡང་ནུས་པ་ཡོད་པ་བཞིན་དུ་དབང་པོའི་རྡུལ་ཕྲ་རབ་རྣམས་ལ་ཡང་ཤེས་པ་བསྐྱེད་པའི་ནུས་པ་ཡོད་ཅེས་པའོ། །སྤུའི་ཁུང་བུ་ཞེས་པ་ནི་ལུས་ཀྱི་དབང་པོའི་ཆ་ཐམས་ཅད་ལ་ཡང་རྣམ་ཤེས་བསྐྱེད་པའི་ནུས་པ་ཡོད་པར་སྟོན་ཏོ། །མེ་ལོང་ལ་རེས་འགའ་སོར་མོ་གཅིག་གི་གཟུགས་བརྙན་འཆར་ལ། རེས་འགའ་སོར་མོ་ལྔའི་གཟུགས་བརྙན་ཅིག་ཆར་འཆར་བ་བཞིན་དུ་རེས་འགའ་རྣམ་པར་ཤེས་པའི་ཚོགས་ལྔ་ལས་རེ་རེ་སྐྱེ་ལ། རེས་འགའ་ནི་ལྔ་པོ་ཅིག་ཅར་དུ་སྐྱེ་ཞེས་པ་སྟེ། འདིར་མེ་ལོང་གིས་ནི་ཀུན་གཞི་མཚོན་ནོ། །རྒྱ་མཚོ་ལ་རླུང་གིས་བཏབ་པ་བཞིན་ཞེས་བྱ་བ་ནི་རླབས་གཅིག་འབྱུང་བའི་རྐྱེན་ཉེ་བར་གནས་པར་གྱུར་ན་རླབས་གཅིག་འབྱུང་ལ། རླབས་ལྔ་འབྱུང་བའི་རྐྱེན་ཉེ་བར་གནས་པར་གྱུར་ན་རླབས་ལྔ་འབྱུང་བར་གཞུང་འདི་ཉིད་དུ་གསུངས་པ་ཉིད་དོ། །དེ་ལ་རླུང་གི་དཔེས་མཚོན་པར་བྱ་བའི་དོན་ནི་ཡུལ་ཡིན་ལ། རྒྱ་མཚོས་མཚོན་པའི་དོན་ནི་སེམས་ཀུན་གཞི་རྣམ་ཤེས་སོ། །
གཅིག་དང་ཐ་དད་པ་ལས་རྣམ་པར་གྲོལ་བ་ལས་དང་རིགས་ཀྱི་མཚན་ཉིད་ཅེས་པ་ནི་ཀུན་གཞི་དང་རྣམ་པར་ཤེས་པ་ལྔ་པོ་ལས་ཡུལ་འཛིན་པའི་ཚུལ་ཐ་དད་པས་གཅིག་ལས་གྲོལ་ལ། རིགས་ནི་ལྔ་པོ་རྣམས་ཀྱང་ཀུན་གཞིའི་རིགས་སུ་གཅིག་པས་ཐ་དད་པ་ལས་གྲོལ་ཏེ། ལྔ་པོ་རྣམས་ཀུན་གཞིའི་རིགས་རྒྱུན་ཡིན་པས་ཤིན་ཏུ་དེ་བྱུང་དུ་འབྲེལ་ལ། ངོ་བོ་ཉིད་དམ་རིགས་ནི་ཀུན་གཞི་དེ་ཉིད་ཡིན་ན་ཡང་དེ་ཁོང་དུ་མ་ཆུད་པའི་མ་རིག་པ་དང་བཅས་པར་རྣམ་པར་ཤེས་པ་ལྔ་པོ་འཇུག་ཅེས་པ་སྟེ། འདི་ལ་མན་ངག་པ་དག་རང་ངོ་མ་ཤེས་པ་ཞེས་ཐ་སྙད་བྱེད་དོ།།རྣམ་པར་ཤེས་པའི་ཚོགས་ལྔ་པོ་དེ་དག་དང་ཡིད་ཀྱི་རྣམ་པར་ཤེས་པ་ལྷན་ཅིག་ཏུ་རྒྱུ་ཞིང་གཅིག་གི་རྐྱེན་གཅིག་གིས་བྱེད་པས་དེའི་ཚེ་ཚོགས་པ་གཅིག་པ་ཡང་ཡྀན་ལ། རང་གི་ལས་ཡུལ་སོ་སོར་བྱེ་བྲག་ཕྱེ་ནས་ངེས་པར་ཡང་བྱེད་དེ། ངའི་མིག་གིས་མཐོང་ངོ་ངའི་རྣ་བས་ཐོས་སོ་ཞེས་རྒྱུའི་བྱེ་བྲག་ཀྱང་འབྱེད་ལ།དེའི་ཚེ་གཟུགས་ནི་མཐོང་ལ་སྒྲ་ནི་མ་ཐོས་སོ་ཞེའམ། སྒྲ་ཐོས་ཀྱང་གཟུགས་ནི་མ་མཐོང་ངོ་ཞེའམ། གཟུགས་ཉིད་ལ་ཡང་མཛེས་པ་དང་མི་མཛེས་པ་དང་སྒྲ་ལ་སྙན་པ་དང་མི་སྙན་པ་ལ་སོགས་པར་བྱེ་བྲག་འབྱེད་པ་འདི་ནི་ཡིད་ཡིན་གྱི། རྟོག་མེད་ཀྱི་ཤེས་པ་ལྔ་པོ་དེས་དེ་ལྟར་མི་འབྱེད་པས་བྱེ་བྲག་འབྱེད་པ་འདི་ཡིད་ཀྱི་རང་གི་མཚན་ཉིད་དོ། །རྣམ་པར་ཤེས་པ་དྲུག་པོ་དེ་དག་མ་རིག་པ་ལས་བྱུང་བ་ཡང་ཡིན་ཞིང་། མ་རིག་པ་དང་ལྷན་ཅིག་ཏུ་ཡང་འཇུག་སྟེ། རྟོག་པ་མེད་པ་དང་རྟོག་པ་དང་བཅས་པའི་ཤེས་པ་གཉིས་པོ་གཅིག་གི་རྒྱུ་གཅིག་གིས་བྱེད་པར་ཡང་མ་ཤེས།མཚན་ཉིད་ཐ་དད་པར་ཡང་མ་ཤེས་ཏེ། རྟོག་བཅས་རྟོག་པ་མེད་པའི་ཡིད། །ཅིག་ཅར་དུ་ནི་འཇུག་ཕྱིར་རམ། །འཇུག་པ་མྱུར་ཕྱིར་བླུན་པོ་དག །དེ་དག་ལ་ནི་གཅིག་ཏུ་ཞེན། །ཞེས་གསུངས་པ་ལྟར་འཇུག་པའི་ཤེས་པ་དྲུག་པོ་དེ་དག་ནི་རང་གི་ངང་ཚུལ་མི་ཤེས་པ་དང་ལྷན་ཅིག་ཏུ་འཇུག་ཅེས་བྱའོ། །འཇུག་པའི་རྣམ་པར་ཤེས་པ་བཤད་ནས་སེམས་དང་ཡིད་ཅེས་བྱ་བ་གཉིས་པོ་བསྟན་པའི་ཕྱིར། འོན་ཀྱང་ཞེས་བྱ་བ་ལ་སོགས་པ་གསུངས་ཏེ། མུ་སྟེགས་ཅན་གྱི་རྣལ་འབྱོར་པ་དང་ཉན་ཐོས་དང་རང་སངས་རྒྱས་ཀྱི་རྣལ་འབྱོར་པ་རྣམས་ནི་ཤེས་པ་ནི་རྣམ་པར་ཤེས་པའི་ཚོགས་དྲུག་པོ་འདི་དག་ཉིད་འཁོར་དང་བཅས་པར་ཟད་ཀྱི་ཤེས་པ་གཞན་ནི་མེད་དོ་སྙམ་པས་མུ་སྟེགས་བྱེད་དག་ཤེས་པ་འགགས་པ་ལ་ཐར་པའི་འདུ་ཤེས་བསྐྱེད་ནས་འདུ་ཤེས་མེད་པའི་སྙོམས་པར་འཇུག་པ་ལ་འཇུག་ཅིང་། དམན་པའི་འཕགས་པ་དག་ཀྱང་ཚོགས་དྲུག་འཁོར་དང་བཅས་པ་ལ་སོ་མི་གསོད་དོ་སྙམ་ནས་དེ་དག་བཀག་པས་ཤེས་པ་ཐམས་ཅད་ཁེགས་སོ་སྙམ་ནས་འགོག་པ་ལ་སྙོམས་པར་འཇུག་སྟེ། རྣལ་འབྱོར་པ་དེ་དག་གིས་བརྟན་པའི་ཤེས་པ་གཉིས་པོ་མི་སྣང་པས་མ་དམྀགས་པ་ཡིན་གྱི། སྣང་བ་མི་དམིགས་པ་ནི་མ་ཡིན་པས་སྙོམས་འཇུག་གཉིས་པོའི་སྐབས་ན་ཡང་ཀུན་གཞི་ནི་ཡོད་དོ། །འདིས་ནི་ཀུན་གཞི་ཞེས་བྱ་བ་དེ་ཡུལ་ལ་ཕྱོགས་པར་གྱུར་པའི་ཁ་ཕྱིར་བལྟས་ཀྱི་ཤེས་པས་ཀྱང་མི་མྱོང་ལ། ཁ་ནང་དུ་བལྟས་ཀྱང་མི་ཤེས་པ་དེ་རྒྱུ་ཅི་ལས་ཡིན་སྙམ་ན། དེ་བཞིན་གཤེགས་པའི་སྙིང་པོ་མ་ཤེས་པའི་མ་རིག་པས་ཡིན་ཏེ། དགག་བྱ་ཚོར་བ་དང་འདུ་ཤེས་གཉིས་པོ་སྙིང་པོའི་རང་བཞིན་ཅན་དུ་ཤེས་ན་དེ་གཉིས་སྤྲོས་པའི་མཚན་མ་མཐའ་དག་དང་བྲལ་བར་ཡང་ཤེས་ལ། རང་བཞིན་གྱིས་འོད་གསལ་བར་ཡང་ཤེས་པས་དེ་ལ་སྐྱོ་བའི་འདུ་ཤེས་
འབྱུང་བར་མི་འགྱུར་རོ་ཞེས་བྱ་བ་ཡིན་ནོ། །ཀུན་གཞི་རྣམ་པར་ཤེས་པ་རྒྱུ་ཞིང་འཇུག་པ་ཞེས་པ་ནི་ཆུ་བོའི་རྒྱུན་ལྟར་རྒྱུན་མི་འཆད་པས་རྒྱུ་ཞིང་ཇི་ལྟར་རིགས་པར་སྣོད་དང་བཅུད་ཀྱི་གཟུགས་བརྙན་ལ་དམིགས་པས་འཇུག་སྟེ། བག་ཆགས་ཙམ་ཁོ་ན་མ་ཡིན་གྱི་རྣམ་པར་ཤེས་པ་ནི་ཡིན་ཞེས་པའོ། །དེའི་དབང་དུ་མཛད་ནས། དབུས་མཐར། དོན་དང་སེམས་ཅན་བདག་རྣམ་རིག །སྣང་བའི་རྣམ་པར་ཤེས་པ་ནི། །རབ་ཏུ་སྐྱེའོ། །ཞེས་གསུངས་པ་ཡིན་ནོ། །ད་ནི་ཀུན་གཞི་དེ་སུས་རིག་ཅེ་ན།སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་སོ། །དེ་ཡང་བྱང་ཆུབ་སེམས་དཔའ་ས་ཐོབ་པ་ཡན་ཆད་ཀྱིས་མངོན་སུམ་དུ་གཟིགས་པ་ཡིན་ལ། དད་པ་ཙམ་གྱིས་ནི་བདག་ཅག་རྣམས་ཀྱིས་ཀྱང་ཤེས་པ་ཡི༷ན་ནོ། །ཉན་ཐོས་དང་རང་སངས་རྒྱས་དང་དགེ་བའི་རྩ་བ་ཉེ་བར་བསགས་པའི་ཕྱི་རོལ་པ་རྣམས་ཀྱིས་ཀྱང་དད་པ་ཙམ་གྱིས་རིག་པར་འགྱུར་ཏེ། ཀུན་ཏུ་རྒྱུ་ཕྲེང་བ་ཅན་ལྟ་བུའོ། །སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་མངོན་སུམ་དུ་གཟིགས་ལ། གཞན་གྱིས་མི་གཟིགས་པའི་རྒྱུ་མཚན་ནི་ཤིན་ཏུ་ཕྲ་བས་མི་གཟིགས་པ་ཡིན་ཏེ།ཤིན་ཏུ་ཕྲ་བ་ཡང་ཆོས་ཀྱི་དབྱིངས་ཀྱི་མྱོང་བ་ཅན་ཡིན་པའི་ཕྱིར་རོ། །ཏིང་ངེ་འཛིན་དང་ཤེས་རབ་ནི་ཞི་གནས་དང་ལྷག་མཐོང་སྟེ། དེ་ཡང་ཡོངས་སུ་མྱ་ངན་ལས་འདས་པ་ཆེན་པོའི་མདོ་ལས།
ཉན་ཐོས་རྣམས་ཀྱིས་ནི་དེ་བཞིན་གཤེགས་པའི་སྙིང་པོ་མི་མཐོང་སྟེ། ཞི་གནས་ཤས་ཆེ་བའི་ཕྱིར་རོ། །བྱང་ཆུབ་སེམས་དཔའ་རྣམས་ཀྱིས་ནི་མཐོང་ཡང་མི་གསལ་ཏེ། ལྷག་མཐོང་ཤས་ཆེ་བའི་ཕྱིར་རོ། །དེ་བཞིན་གཤེགས་པ་རྣམས་ཀྱིས་ནི་གསལ་བར་གཟིགས་ཏེ་ཞི་གནས་དང་ལྷག་མཐོང་ཆ་མཉམ་པའི་ཕྱིར་རོ། །ཞེས་གསུངས་ཏེ། དོན་ནི་ཞི་གནས་ཀྱི་གནས་པའི་རོ་ལ་ཆགས་པ་ཕྲ་མོ་ཡོད་པས་སྤྲོས་བྲལ་རྟོགས་པ་ལ་ཉམས་དེ་འཇིག་དགོས་ཤེས་བླ་མ་དག་གསུངས་ཏེ། དེ་ཡང་ཉམས་དང་དེ་ལ་ཞེན་པའི་ཞེན་པ་ཕྲ་བ་གཉིས་དབྱེ་བར་དཀའ་བས་ཞེན་པ་འཇིག་པ་ལ་ཉམས་འཇིག་པ་ཞེས་ཐ་དད་མེད་པར་གསུངས་པ་ཡིན་ནོ། །ཉམས་ལ་ཆགས་པ་ཞེས་པ་ཡང་གཞན་མ་ཡིན་གྱི་དམིགས་པ་ལ་རང་གི་ངང་གིས་ཞུགས་ནས་དམིགས་པ་དེ་བཏང་མི་བྲ་བ་ཡིན་ནོ། །དེ་བཞིན་གཤེགས་པའི་སྙིང་པོ་སྤྲོས་པ་དང་བྲལ་བ་དང་རིག་ཁམས་ཀྱི་ཁྱད་པར་གཉིས་ལྡན་ཡིན་པས་སྤྲོས་པ་དང་བྲལ་བ་ལ་ཉམས་ལ་ཞེན་པས་སྒྲིབ་ལ། གཏན་གཡོ་བ་མེད་པའི་རིག་པའི་ཁམས་ལ་ལྷག་མཐོང་གིས་སྒྲིབ་སྟེ། དེས་རྗེས་ཀྱི་རྟོག་པ་མང་པོ་འཕྲོ་བའི་ཕྱིར་ཏེ། དོན་དེ་དག་ནི་རྗེ་སྒམ་པོ་བས། རྩེ་གཅིག་མུན་ལ་ཁྱི་སྣ་འབྱམས། །སྤྲོས་བྲལ་མེད་པའི་སྟོང་རྫིས་ཁྱེར། །ཞེས་གསུངས་པ་དེ་ཡིན་ནོ། །དེ་ལྟ་བུ་ཡིན་པས་ན་ཉན་རང་དང་། ཕྱི་རོལ་པའི་ཞི་གནས་དང་ལྷག་མཐོང་གིས་ནི་སྙིང་པོ་གཏན་མི་མཐོང་ངོ་། །བྱང་ཆུབ་སེམས་དཔའ་རྣམས་ཀྱིས་གཟིགས་ཤེས་བཤད་པ་དེ་ཡང་ས་དང་པོ་ཉིད་ནས་གཟིགས་པ་ཡིན་མོད་ཀྱི། བུ་ཆུང་ཙམ་གྱི་ཚུལ་དུ་དེའི་མགོ་ལུས་ཚང་བ་ནི་ས་བརྒྱད་པ་ལ་ཡིན་ཏེ། རང་གི་སེམས་ཀྱི་རྣམ་པར་རྟོག་པ་སྣང་བའི་རྒྱུད་མཐོང་བ་དང་། ཞིང་མཐའ་ཡས་པའི་རྒྱལ་བ་རྣམས་ཀྱིས་དབང་སྐུར་བ་དང་། དབང་དང་ཞེས་བྱ་བ་ལ་སོགས་པ་གསུངས་པའི་ཕྱིར་རོ། །ས་བརྒྱད་པའི་སྔ་རོལ་ཏུ་སའི་མཚན་ཉིད་ལ་མཁས་པ་དང་ཇི་ལྟ་བ་རྟོགས་པའི་ཤེས་རབ་དང་ཇི་སྙེད་པ་ལ་འཇུག་པའི་ཡེ་ཤེས་དང་། ཚིག་རབ་ཏུ་ཕྱེ་བ་ལ་རྣམ་པར་གདོན་མི་ཟ་བ་ནི། མདོ་སྡེའི་རྒྱན་ལས། ཚིག་རབ་དབྱེ་ལ་དཔྱོད་བྱེད་ཅིང་། །ཞེས་པའི་ཚུལ་གྱིས་ཚིག་དང་ཡི་གེ་རེ་རེའི་སྒོ་ནས་དེ་བཞིན་ཉིད་ལ་འཇུག་པ་ཤེས་པའི་ལྷག་མཐོང་ཐོབ་པའོ།།དེའི་ཕྱིར་རྣལ་འབྱོར་ཅན་གྱི་དགེ་བའི་བཤེས་གཉེན་གྱི་སྐྱེ་བོ་དང་བསྟེན་པའི་ནན་ཏན་བརྩམ་པར་བྱའོ་ཞེས་བྱ་བ་ནི་བདག་ཉིད་སའི་རིམ་པ་ལ་མཁས་པ་ལ་སོགས་པ་མ་ཡིན་ཀྱང་དགེ་བའི་བཤེས་གཉེན་ཡང་དག་པར་བསྟེན་པས་སྙིང་པོ་མྱུར་དུ་མཐོང་བར་འགྱུར་ཞེས་པ་སྟེ། དགེ་སློང་དྲི་མ་མེད་པ་ཕམ་པའི་ལྟུང་བས་སྐྲག་པར་གྱུར་པ་ལ་དེ་བཞིན་གཤེགས་པས་ཆོས་བསྟན་པས་བདེན་པ་མཐོང་བ་བཞིན་ནོ། །
༈ད་ནི་ཚིགས་སུ་བཅད་པའི་དོན་བརྗོད་པར་བྱ་སྟེ། དེ་དག་ལས། ཇི་ལྟར་རྒྱ་མཚོའི་དབའ་རླབས་རྣམས།།ཤེས་བྱ་བ་ནས།ཡོངས་སུ་གྱུར་པ་མི་རྙེད་དོ། །ཞེས་བྱ་བའི་བར་ཚིགས་སུ་བཅད་པ་བདུན་ནི་སྔར་བཤད་ཟིན་པ་དེ་ཉིད་འདིར་ཡང་དྲན་པར་བྱའོ། །སེམས་ནི་ཀུན་གཞི་རྣམ་པར་ཤེས་པ་སྟེ། ཙིཏྟ་ཞེས་བྱ་བ་བསགས་པ་ལ་འཇུག་པའི་ངེས་པའི་ཚིག་གིས་བརྗོད་པ་ཡིན་ནོ། །ཅི་གསོག་ཅེ་ན། ལས་རྣམས་གསོག་པར་བྱེད་དེ། དགེ་བ་དང་མི་དགེ་བ་དང་ལུང་དུ་མ་བསྟན་པའི་ལས་རྣམས་ཆུད་མི་ཟ་བར་འཛིན་པས་སོ། །ཡིད་ཀྱང་ཀུན་གཞི་ལ་བརྟེན་ནས་འཇུག་པས་རྣམ་པར་གསོག་སྟེ་བྱེ་བྲག་ཏུ་གསོག་ཅེས་པའོ